TIGER อวดตัวเลข 9 เดือนกวาดกำไร 66 ลบ. เดินหน้าประมูลงานหนุนรายได้ปี 61 โตตามนัด 30%
TIGER อวดตัวเลข 9 เดือนกวาดกำไร 66 ลบ. เดินหน้าประมูลงานหนุนรายได้ปี 61 โตตามนัด 30%
13 พ.ย. 2561

นายจตุรงค์ ศรีกุลเรืองโรจน์ ประธานเจ้าหน้าที่บริหาร บริษัท ไทย อิงเกอร์ โฮลดิ้ง จำกัด (มหาชน) หรือ TIGER และประธานเจ้าหน้าที่บริหาร บริษัท ไทย อิงเกอร์ จำกัด (TEC ) เปิดเผยว่า ผลการดำเนินงานของบริษัทและบริษัทย่อยในไตรมาส 3/61 มีรายได้รวม 207 ล้านบาท เพิ่มขึ้น 30 ล้านบาท หรือ 17% และมีกำไรสุทธิ 29 ล้านบาท เพิ่มขึ้น 11 ล้านบาท หรือประมาณ 60% เมื่อเทียบกับช่วงเดียวกันของปีก่อนโดยได้รับปัจจัยหนุนจากงานรับเหมาโครงการใหม่ที่มีอัตรากำไรขั้นต้นสูง เข้ามาอย่างต่อเนื่อง
ขณะที่ผลการดำเนินงานในงวด 9 เดือนแรกของปี 2561 บริษัทและบริษัทย่อยมีรายได้รวม 560 ล้านบาท เพิ่มขึ้น 121 ล้านบาท หรือ 28% และมีกำไรสุทธิ 60 ล้านบาท เพิ่มขึ้น 16 ล้านบาท หรือ 36%
สำหรับแนวโน้มผลงานในช่วงที่เหลือของปีนี้ คาดว่าจะเติบโตต่อเนื่อง จากงานใหม่ที่รับเข้ามา โดยในวันที่ 29 ตุลาคม 2561 ที่ผ่านมา บริษัทได้เข้าลงนามในหนังสือแสดงเจตนา (Letter of Intent) เพื่อรับเหมาก่อสร้างโครงการใหม่ มูลค่าประมาณ 160 ล้านบาท ซึ่งเป็นการจ้างรับเหมาก่อสร้างเฉพาะโครงสร้าง งานสถาปัตยกรรม งานภายนอกอาคารโรงแรมวี วิลล่า อ่าวยนต์ จังหวัดภูเก็ต ซึ่งยังไม่รวมงานระบบ โดยได้เริ่มงานทันทีในเดือน พ.ย. หลังเซ็น LOI คาดว่าจะรับรู้รายได้ในปีนี้ประมาณ 10-15% ของมูลค่าโครงการ ส่วนที่เหลือจะยกยอดไปรับรู้ปี 2562
“ทุกอย่างยังคงเป็นไปตามแผนงานที่วางไว้ บริษัทฯยังคงรักษาอัตราการเติบโตของรายได้ กำไรขั้นต้น ได้ในระดับสูง เนื่องจากเราจับกลุ่มลูกค้าที่เรามีความถนัด ไม่ลงไปแข่งในเรื่องของราคา จนทำให้ความสามารถการทำกำไร  เพื่อสร้างผลตอบแทนที่ดีให้กับนักลงทุน ในฐานะหุ้น 3 สูง” นายจตุรงค์ กล่าว
นายจตุรงค์ กล่าวอีกว่า ปัจจุบันบริษัทมีงานในมือ (Backlog) อยู่ที่ 638 ล้านบาท ซึ่งคาดว่าจะรับรู้รายได้ภายในปี 2561 จำนวน 260 ล้านบาท ส่วนที่เหลือประมาณ 378 ล้านบาท รับรู้ในปี 2562 และมีงานใหม่ที่ประมูลเข้ามาทั้งในส่วนของภาครัฐ และเอกชน คาดว่าจะประกาศเร็วๆนี้ ผลักดันให้ผลประกอบการในปีหน้า โตก้าวกระโดดตามแผนงานที่วางไว้
 
อนึ่งก่อนหน้านี้ นายจตุรงค์ เปิดเผยว่า บริษัทมั่นใจว่าแนวโน้มผลการดำเนินงานในปี 2562 จะเติบโตอย่างก้าวกระโดด จากโอกาสในการรับงานใหม่ที่มีมูลค่าโครงการที่สูงขึ้น เมื่อเทียบกับในอดีตที่มีข้อจำกัด ในเรื่องของเงินลงทุน พร้อมทั้งตั้งเป้าหมายมีรายได้เติบโตไม่ต่ำกว่า 30% ซึ่งขณะนี้มีงานที่ประมูลหลายโครงการมูลค่าหลักหลายร้อยล้านบาท โดยจะทยอยรับรู้ผลการประมูลภายในช่วงที่เหลือของปี 2561 และปี 2562